369 Tribulacio

Multe sunt tribulationis vtilitates. Quarum prima est quia eripit homines ab inimicis suis. Quorum vnus est presens prosperitas designatur per Joab osculantem sed occidente, [2] Reg. 20[:9]. Vnde Gregorius, quamuis omnis fortuna timenda sit, magis tamen prospera quam aduersa. Eo quod blandius et occulcius impugnet. Contra hanc inmittit Deus tribulationem quasi succursum et adiutorium, Psal. [90:15]: *Cum ipso sum in tribulatione: eripiam [eum, et] glorificabo [eum]*. Cum ergo Deus sit vobiscum, in huius pacienter sufferende sunt, quia quanto magis grauant, plus appropiat Deus, Psal. [33:19]: *Juxta est Dominus iis qui* <~~non permit~~> *tribulato sunt corde*. Immo secundum illud 1 Cor. 10[:13]: *Fidelis Deus, qui non* permittit *vos tentari supra id quod potestis, sed faciet cum tentatione proventum ut possitis sustinere*. Quod si queras quomodo iusti tribulati erepti sunt de inimicis cum ipsi non deuenerunt in manuus inimicorum, dici potest <~~deus~~> quod cecidisse potuissent, sed cum preseruati sunt ne caderent, satis erepti sunt. Non ergo anima tribulata murmuret ne adiutorem videatur impugnare.

¶ Item, tribulatio impedit hostem ne eam temptet. Quod figuratum est, Job 2[:13]: *Nemo loquebatur ei verbum: videbant enim dolorem* eius *esse vehementem*. Hoc patet in rebus humanis, imprudens foret qui temptaret de libidine mulierem desolatam. Isti ficti amici Job designant <~~de~~> demones. Qui non loquuntur. Desolatis et tribulatis quia timent, tunc repelli. Nam temptacio diaboli non est periculosum nisi per subsequentem responsionem condelectando aut consenciende. Sicut nec allocucio excommunicati est tibi periculosa nisi ei respondeas. Ideo figurabatur Ezechias rex prohibuit suis ne responderent blasphemis Assiriis, Ysai. 36[:21], id est, ne respondeant per consensum temptationibus diaboli.

¶ Secunda vtilitas est quod tribulationes /f. 115ra/ purgant ad modum purgationis materialis. Purgatur, enim, corpus humanum potione et minutione. Purgatur, enim, aurum igne, ferrum lima, arbor putacione, et follione grana per flagellum, vindemia per torcular. Sic tribulatio purgat animam quasi pocio a noxio humore affectionum. Vnde Gregorius, mali humores sunt mali mores. Bibit pro te Christus amarem pociorem mortis. Bibe et tu necessariam haustum tribulationis tibi, Can. 5[:1]: *Bibite amici, et inebriamini*. Et filiis Zebedei dicitur [Matt. 20:20-22]: *Potestis bibere calicem, quem ego bibiturus sum*? Et sicut effectus medicine non impeditur ex parte medicine, sed ex parte suscipientis male dispositi. Sic effectus tribulationis impeditur per rebellionem duri cordis. Exemplum in Pharone, Exod. 4[:20] qui quanto plus affligebatur, tanto plus indurabatur. Eccli. 3[:27]: *Cor durum male habebit in novissimo*.

¶ Secundo, purgatur corpus humanum minucione et hoc dupliciter, quia vene apertione et phlebotomia, sic anima confessione et tribulatione. Nam sicut sanguis corruptus corrumpit, sic peccatum quod per sanguinem designatur corrumpit cor vena. Autem per quam sanguis iste peccati <~~facti~~> ejicitur est os. Vnde dicitur in Prou. [10:11]: *Vena vitæ os justi*. Quia [Prou. 18:17]: *Justus* in principio *accusator est sui*, scilicet, in confitendo. Et sicut contingit in minutione quod homo debet emittere sanguinem noxium et retinere et bonum ad sui nutrimentum, sic homo in confitendo debet emittere peccata. Sed bona sua tacere ne amittantur, sicut patuit in Phariseo. Minucio per phleobotomiam spectat ad tribulationem. Nam quot immittuntur tribulations, tot fiunt phleobotomie punctiones.

¶ Item, Augustinus, quod flagellum facit grano, quod ignis auro, quod lima ferro. Hoc facit tribulatio viro iusto. Vnde Sap. [3:6]: *Tamquam aurum in fornace probavit [illos].* Electos Dominus sic probatus fuit, Job [23:10] qui dixit, *Probavit me* sicut *aurum quod per ignem transit*. Et nota hic quod inter omnia metalla aurum est preciosus, plumbum vilius, et tamen sine plumbo non purgatur aurum. Nam plumbum feces auri secum trahit in fornace. Sic boni qui per aurum designantur per malos qui plumbum signatur sepe purgantur. Vnde si queratur in quo seruiunt mali, bonus potest responderi quod seruit plumbum auro. Vnde dicit Salomon quod [Prou. 11:29]: *Stultus serviet sapienti*, ipsum scilicet purgando. Sicut Esau seruiuit Jacob ipsum persequendo, Gen. 25[:23]: *Major serviet minori*.

¶ Item, sicut gladius numquam exiens de vagina nec cultellus vnquam scindens contrahunt rubiginem, sic anima non exercitata tribulationibus, Jer. [48:11]: *Fertilis fuit Moab ab adolescentia sua, [et] requievit in fæcibus suis*.

¶ Noli ergo conqueri si ad hoc limetur cor tuum ut mundetur, aliter enim non poteris videre Deum, Matt. 5[:8]: *Beati mundo corde: quoniam ipsi Deum videbunt*.

¶ Item, anima purgatur per tribulationem, sicut arbor per putacionem ramorum superfluorum, de quo Joan. 15[:2]: *Omnem palmitem in me non ferentem fructum, tollet eum, et omnem qui fert fructum, purgabit eum, ut fructum plus [afferat].* Vinea est cor hominis cuius humor est amor. Vnde quando humor fertur ad ramos superfluos arbor minus fructificat. Sic quando amor cordis diffunditur ad carnales amicos et ad temporalia, homo minus fructificat spiritualiter. Et si hortolanus temporalis hoc faciat in arbore eam putando et fructificet. Non est mirum si Deus hoc faciat in corde, secundum illud Joan. 15[:1]: *Pater meus agricola est*, qui scilicet resecat superflua.

Quartus modus purgacionis competens tribulacioni est purgacio granorum facta per flagellum. Nam sicut ictus flagelli separat granum a palea, sic tribulatio separat hominem ab amore mundi. Ideo dixit Psal. [37:18]: Ecce *ego in flagella paratus sum,* scilicet ad sustinendum. Vnde Augustinus, noli conqueri de flagello, si vis esse purum granum in celo. Sed sicut contingit, conuenit quod granum immaturum non excutitur per flagellum, set magis coheret palee, sic cor carnale et mundiale non emundatur per tribulationem.

¶ Quintus modus purgacionis facte per torcular competit tribulatis. Nam sicut torcular premit racemos ut bonus humor a fetibus separaretur, sic Deus premit animam per infirmitates, persecuciones, per amicorum subtractiones, per rerum amissiones /f. 115rb/ ut sic purget a fetibus malarum affectionum. Noli ergo repellere torcular si vis reponi in cellaris, juxta illud Can. 1[:3]: *Introduxit me rex in* cellam vinariam. Juxta hoc dicit Augustinus martyres in hac vita ita pressi sunt, quod grossa materia mansit in torculari. Et animae, velut vicium reposite sunt in celo. Noli ergo conqueri de tortulari cum Deus illud prius calcaverit, Ysai. [63:3]: *Non est vir mecum*. Non dicit non est mulier mecum. Quia pleri fuerunt mulier Maria stetit.

¶ Tercia vtilitas tribulationis est quod facit hominem cognoscere Deum et seipsum in quo consistit humane cognitionis perfectio. Unde Augustinus, qui tot nouerat, legerat nihil aliud. Petiit in libro *Soliloquiorum*: noverim te, Domine, nouerim me Domine. Vnde sicut ictus virgae facit discipulum inclinare caput ad librum, sic tribulatio facit se cognosci verberando qui oblitus fuerat parcendo. Exemplum Dan. 4[:31] Nabuchodonosor postquam deiectus est, leuauit oculos ad coelum, sensus ei redditus est, qui prius inclinando oculos ad terrena sensum perdiderit. Sic videmus quod puer verberatus leuat oculos ad verberantem, sic Deus immittit tribulationes ut tribulatus sursum aspiciat. Hic aliquis posset dicere quid necesse ut Deus vocet per flagella, cum magis deceat eum vocare per beneficia que pro facto plus mouent ad amorem. Ad quod dici potest quod amor inordinatus sepe adheret beneficiis et facit Deum obliuioni dari. Vnde conqueritur Deus, [Eccli. 51:26]: *Extendi manus meas*, scilicet, beneficia largiendo et non erat qui aspiceret, non dicit, non fuit qui acciperet, quia multi accipiunt. Sed pauci aspiciunt et decet ut talis amor inordinatus purgaretur per tribulationes. Set ad huc dicere posses quamuis deceat ingratos reuocari et flagella. Ad quod dici potest quamuis cor pium in beneficiis cognoscat largitorem, tamen ad perfectam Dei cognicionem tribulationis. Vnde dicitur Eccli. [34:9]: *Qui non est tentatus quid scit*? Sed vide hic quod Deus vocauit Salomonem ad suam cognicionem per munera, sed Job vocauit per flagella et sua auferendo. Sed tribulationes duxerunt Job ad perfectionem, sed munera duxerunt ad stulticiam et perditionem. Si ergo tantus ut Salomon in prosperitate cognitionem Dei amisit, quomodo tu minor illo in prosperitate poteris securus esse.

¶ Sequitur, de secundo quo tribulationes ducunt hominem ad cognitionem sui ipsius. Cor quod ad exteriora se diffundit, secum non est, Psal. [37:11]: *Lumen oculorum meorum, et ipsum non est mecum*. Sed quomodo se cognoscet qui secum non est. Vide quia fortiter obsessus cogitur reuerti in suum hospicium nec audet exire. Sic secundum Gregorium, tribulationes cogunt hominem reuerti ad se, Exod. 16[:29]: *Maneat unusquisque apud semetipsum*. Domus que non cito annihilatur; ita est de corde vacuo a bono. Ut ergo illi cordi qui assimilatur domui joculatoris qui quanto plus in alienis cantat et comedit, tanto domum propriam plus desolatam inuenit, sed tandem redire cogitur. Sic Columba [Gen. 8:9]: N*on* inueniens *vbi requiesceret pes eius reuersa est ad archam*. Sic est de corde, [Psal. 114:7]: *Convertere, anima mea, in requiem tuam*. Ideo dixit Dominus anime vaganti, [Psal. 6:12]: *Reuetere ut intueamur te.* Sustine, ergo quod trahans per tribulationes, secundum illud Ezech. 3[:25]: *Ecce data sunt super te vincula.* Nec putes quod illi qui non sic continguntur sint in vera libertate, quibus conceditur omne quod appetit.

¶ Quarta vtilitas tribulationis est datur ad solucionem debitorum que sunt pene pro peccatis. Debite que tamen per tribulationes pacienter supportantes, relaxantur in toto uel in parte. Et sicut dispensator Deum computat cum denariis plumbiis uel cupreis valorem marcarum, librarum. Sic modica tribulatio presens liberat a pena grauiori.

¶ Exemplum in latrone cum Christo pendito qui ad modicam tribulationem quam meruit vnacum contricione liberatus est a pena eterna et a peccatis precedentibus. Ve igitur illi qui hic nihil soluit, sed peccatum peccato addit, Psal. [36:21]: *Mutuabitur peccator, et non solvet.* Ve etiam illi qui pro largis expensis quas hic faciunt sine computatione, postmodum districte supercomputabunt, Apo. [18:3]: *Mercatores terrae* flebunt, etc. Sed mercatores celi gaudebunt quia in fine ostendentur mercationes vtrorumque quia primi dederunt celestia, pro terrentis secondi. Econtro /f. 115va/ Eccli. [20:12]: *Est qui* multum *redimat modico pretio.* Illud modicum est patientia sub tribulatione presenti quam Deus recipit pro magno debito quod illud vulgare prouerbium: De malo debitore recipitur auena hispida pro bone frumento. Et si forte debito mortali culpe non tenearis, tribulatio tamen preseruat vt tenearis. Vnde Gregorius in *Moralibus*, multa sunt corda innocencium que cito innocenciam perderent nisi ea tribulationes preseruarent. Ergo et tu sustine quia [Rom. 8:18]: *Non sunt condigne passiones hius temporis ad futuram gloriam, quae revelabitur in nobis.*

Ideo noli ergo esse sicut massa in extensibilis in qua faber non inueniat repositorium impressionis sue. Quia quanto metallum est nobilius, tanto intundendo ductibilis, et per consequens gratie capacious. Non ergo murmures subictibus quia nouit faber dispensare secundum possibilitatem pacienter. Noli esse sicut sartago vetus que non recipit ictum quin frangatur. Sic cor impaciens in paciendo auget dampnum proprium. Ideo dicitur Eccli. [2:3]: *Sustine sustentationes Dei: conjungere Deo, et sustine, ut in novissimo crescat vita tua*, quasi diceret, redde Deo vicem pro vice quia Deus non pacietur te vltra possibilitatem tuam affligi, 1 Cor. 10[:13]: *Fidelis Deus, qui non* permittit *vos tentari [supra] id quod potestis*.

¶ Quinta vtilitas tribulationis est quia Deus excludendo inferiora solacia quasi cogit ad superiora querenda sunt. Terrenus dominus volens vendere vinum prohibet subditis suis ne apperiant tabernas suas donec vinum suum vendatur. Sic Deus quandoque excludit terrena ut sua infundat, quod figuratum est Joel [1:20]: *Bestiae agri*, et *area sitiens [imbrem], suspexerunt ad te, quoniam exsiccati sunt fontes [aquarum]*. Bestie sunt affectiones carnales, fontes sunt mundacia solacia que quando deficiunt cogitur ad Deum clamare. Sed posset aliquis hic dicere, non contriscor multum quod taberna mundi mihi clausa est, sed de hoc contriscor quod taberna Christi mihi clausa est quia nec infernis nec superius invenio solacium. Ad hoc dici potest quod licet inferiora fuit interdicta, non hoc debes vendicare quia superiora aperiantur, nisi prius insistas querendo. Nam maius meritum consistit in querendo Dominum quam in delectando meo. Verumtamen quanto auidius quesieris tanto sapidius inuenies. Plus enim sapit cibus famelico quam non famelico. Et vere tandem querens inueniet quia secundum dictum sapientis, [Prou. 10:24]: *Desiderium suum iustus dabitur*.

¶ Sexta vtilitas tribulationis est quod ponit tribulatio magis in memoriam Dei. Et frequenter verus amicus magis cogitat de amico afflicto quam de non afflicto, Exod. 3[:7-8] videns, *Vidi afflictionem populi mei,* etc. vsque *Aegyptiorum*. Nam afflictio multum inclinat afflictionem miserantis, 2 Reg. 16[:7] David permisit Semei maledicere sibi ita ut Deus respiceret afflictionem suam. Si ergo vis liberari, sustine, secundum illud Psal. [90:15]: *Cum ipso sum in tribulatione*, ecce societas Dei, *eripiam eum*, ecce liberacio, *et glorificabo eum*, ecce premium.

¶ Septima vtilitas tribulationis est quod facit orationes exaudiri sepe. Enim Deus verberat hominem ut faciat eum clamare petendo. Et ut ille apperiat os in tribulation qui habuit os clausum in prosperitate, Psal. [119:1]: *Ad Dominum cum tribularer clamavi, et exaudivit [me]*. Nam sepe efficior est oratio in aduersitate quam in prosperitate. Et quamuis <oratio> [tribulation] tantum opprimat hominem in aduersitate quod non liberat ei orare, ipsa tamen tribulatio efficax est ad impetrandum, dummodo tribulatus coleret et non murmuret. Dicit enim Magister Petrus Comestor, de Lazaro quod quot habuit uulnera tot habuit ora clamancia ad Deum. Ideo dixit Dominus ad Caym, Gen. [4:10]: *Vox sanguinis fratris tui clamat ad me*. Et Job [6:10] dixit, *Haec mihi sit consolatio, ut affligens me dolore, non parcat*. Ecce Job qui tot amiserat, qui taliter percussus fuerat, ab amicis derisus, ab vxore vituperatus, parum reputat, nisi Deus amplius eum affligat. Et si queratur quid operatur ad eius liberacionem opcio afflictionis, dici potest quod tribulatio est /f. 115vb/ delictorum solucio. Sicut patet de paupere potante in taberna si non habeat. Vnde simbolum soluat, petit ut verberetur et sic euadat.

¶ Octaua vtilitas est signum diuini amoris. Nam dicitur [Apo. 3: 19]: *Ego quos amo, arguo, et castigo*. Et in Eccli. [30:1] dicitur, *Qui diligit filium assiduat ei flagella*. Vnde dicit Hieronimus in *Epistola*, sumus Pater, filios suos semper sub aliquo flagello detinet. Et si forte liberentur ab vno, detineantur sub alio. Nec omnia simul immittit, sicut alius homo vnam sagittam post aliam dirigit. Sed malos, qui hic sine flagello et disciplina viuunt, in futuro simul sagittabit. Nam omnia tormenta que in presenti per totum mundum diuisa sunt, in future quasi in proprio loco conquiescent, Deut. 32[:23]: *Congregabo super eos mala, et sagittas meas complebo in [eis]*. Ergo, o bona anima, noli signum amoris abicere quod si dicas quomodo est recepcio malorum signum amoris, respondeo, constat quod Deus amicis suis meliora bona confert. Sed Deus Pater magis dilexit Christum quam totum mundum, et tamen aduersa ei contulit.

Item, Christus fuit hic sicut vnus mercator et ad mercatorem spectat meliores merces eligere. Sed Christus hic fugit honores. Ideo Bernardus, sed acceptauit tormenta. Cum ergo constet Christum fuisse prudentissimum, coniunguntur de stulticia qui contemptis aduersitatibus eligunt prospera. Sustine, ergo, quia per multas tribulationes, sed nos introire in regnum Dei.

¶ Nona vtilitas tribulationis est quod facit accelerare Deum. Sicut patet de infirmo qui confitetur disponit de rebus suis. Cauet a nociuis quod non facit sanus, Jonas 2[:8]: *Cum angustiaretur anima mea in me, Domini recordatus sum*. Psal. [118:143]: *Tribulatio et angustia invenerunt me; mandata tua meditatio mea est*. Secundo Paralip. 33[:12] Manasses pessimus *postquam oravit Dominum* in angustia sua liberatus est, Ysai. 26[:16]: *Domine, in angustia* tua *requisierunt te*. Stimulus excitat bouem ad eundem, Matt. 7[:13]: *Intrate per angustam portam.*

¶ Item, quasi recapitulando, nota quod tribulatio est in remedium culpe, sicut pocio amara sanat morbum, Eccli. 2[:13]: *Misericors est Deus, et remittet* *in die tribulationis peccata*, *omnibus exquirentibus*.

Secundo, est in solacio pene, sicut medicus post sectionem vngit, Psal. [70:20]: *Quantas ostendisti mihi tribulationes multas et malas*! Et 2 Cor. 1[:3-4]: *Benedictus Deus et Pater Domini nostri Jesu Christi, qui consolatur nos in omni tribulatione [nostra].*

Tercio, in refugium uite, sicut seruus infectatus fugit ad castrum domini sui, Osee 6[:1]: *In tribulatione sua mane consurgent ad me*. Et Psal. [9:10]: *Factus est Dominus refugium pauperi*.

Quarto, in augmentacione gratie. Nam argentum confricacione clarescit, et mundate Deum videbunt, Matt. 5[:8]: *Beati mundo corde: quoniam ipsi Deum videbunt*.

Quinto, in euasione pene iehenne. Ergo multa paratur ut euadat mortem. Pater verberat filium ne incurrat suspendium, Nahum 1[:9]: *Non consurget duplex tribulatio*. Superbus in adepcionem glorie, sicut miles post <templum> [bellum] coronatur, clericus post examinationem incathedratur, Psal. [90:15]: *Cum ipso sum in tribulatione: eripiam eum, et glorificabo [eum]*. Et 2 Cor. 4[:17]: Istud, *quod in præsenti est momentaneum et leve tribulationis nostræ,* etc.